La xelatinosa realidá d´estos Estaos débese, en gran parte, a que les sociedaes civiles de los mesmos nun foron a medrar énte los poderes omnímodos de los pastores que les llendaron, pastores que repito, foron caciques, señoritos, espadones y cures. El desendolcu urbanu nestos Estaos suel ser insuficiente a causa d´un escasu desarrollu de la industria y, polo tanto, del proletariáu. Los bonos estudios de Gramsci sobre´l "Mezzogiorno" italianu de los sos díes, bien podíen valir pa bona parte de la España strictu sensu, esto ye, d´eses rexones del Estáu que se consideren ensin dulda "españoles porque nun puen ser otra cosa". La España seca, al centro, al sur y al llevante, tien -sacantes dalgunos centros industriales y urbanos d´esceición- una estructura d´urbe capital "provincial" de servicios y parasitaria del agru, asina como un agru hasta ayeri en manes de terratenientes o capitalistes agrarios poco productivos, centraos nos olivos, les parres pal vinu, la naranxa, etc. Anguaño la falta de xornaleros, y el so procesu de compra política de voluntaes per cuenta de salarios y subsidios, foi recientemente camudada -y yo diría revolucionada- pela importación d´estranxeros dimpuestos a trabayar cásique de baldre o pela comida numái. El restu, los "nativos", sinón viven dientro´l sector servicios, pasa a convertise en nueva burguesía esplotadora d´emigrantes, o en proletariaú descualificáu, que sólo pue vivir nos márxenes del desarrollu industrial, y en seutores mui atrasaos, como´l trabayu domiciliariu, la industria del zapatu y l´alpargata, les "maquiles" testiles, la construcción, etc. A diferencia del Norte, malapenes hai texíu asociativu nesos pueblos del "Mezzogiorno" español d´Europa, tanto no cultural como no sindical. Pela cueta, más bien hai casos abondo de mafies y clientelismu, onde un "prócer" nel más puru sen llatinu, arrodiáu pela rede familiar y de llealtaes mercaes, mantién una apariencia de sociedá civil, que sólo no formal y meramente burocrático pue llamase "democrática".